text: Sønder Dråby Kirke
  
  publiceret: 2023-06-16 21:03:56+02:00
  Sønder Dråby Kirke er en sognekirke beliggende på øen Mors med udsigt over Limfjorden blot 150 meter fra Dråby Vig. Kirken er desuden en vejkirke.
  Kirkegården er mod tre sider omgivet af kampestensdiger og danner terrasse ned mod vigen. En af kirkens karakteristiske romanske portaler er nu opstillet som kirkegårdsindgang i vest, og en køreport mellem cementpiller ses i sydvest.
  Kirken består af et romansk kor og skib opført i blanke granitkvadre på en sokkel med skråkant, samt et hvidkalket våbenhus i mursten, som i 1923 afløste et ældre. Det nye er tegnet af arkitekt Hother Paludan. I samme ombæring blev kirkens kvadermure muret om. De oprindelige romanske vinduer forsvandt til fordel for Paludans nyromanske vinduesåbninger, og nu er kun korets oprindelige nordvindue genkendeligt som en niche indvendigt i kirken. Den gamle, tilmurede norddør ses ligeledes som en retvinklet niche i murværket.
  Indvendigt er korbuens brede bue muret om. Den har en indhugget, lodret liljeudsmykning på et af kragbåndene, dvs. stenene som buen hviler på.
  I tagværket er der genanvendt ældre træ, og overalt har kirken blytag. Kirken har desuden bjælkelofter i røde og grå nuancer, som er farveafstemt med det øvrige inventar.
  Det romanske alterbord er dækket af et nyere frontpanel. Dækpladen fra det oprindelige alterbord af granit med en cementfyldt helgengrav ligger foran våbenhusdøren som trædesten.
  Altertavlen er fra omkring 1640 i renæssancestil og måske udført af Niels Snedker Salling. Dens vinger er imidlertid nyere. Malerierne i storfeltet og topfeltet forestiller henholdsvis Korsfæstelsen og Opstandelsen og minder om dem i Solbjerg Kirke og Bjergby Kirke.
  Døbefonten i rødt marmor er senromansk og importeret fra Gotland i Sverige. Den er udsmykket med bægerblade. Prædikestolen er i ungrenæssance med det malede årstal 1586, men først opsat i 1590. Dens udsmykning er varieret og består af en blanding af skrift, motiver og udskæringer. Desuden bærer den våbenskjoldet for fru Maren Lykke fra Skarregård og hendes mand, Vincent Rosenkrantz.
  Stoleværket med paneler er nyere. Det er udført i røde og grå nuancer og har udsmykkede gavle med volutter og trekanter. En nyere præstestol står i koret.
  Klokken er støbt af B.S. Löw i København, 1867. Kirkens klokkestabel har tidligere stået ved vestgavlen, men er nu flyttet længere ud på kirkegården.